《念奴娇》
清代·厉鹗

孤舟入画，怪人间、谁写渔朋鸥侣。起坐不离云鸟外，倒影山无重数。

柳寺移阴，葑田拖碧，花气凉于雨。诗成犹未，远蝉吟破秋句。

忽记身是行人，劳君把酒，暂揖湖光去。共惜风亭今夜笛，月逗离声前浦。

千里幽襟，一堤野思，终拟将家住。甚时携手，水荭摇曳烟路。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。